După ce ieri, rectorul Universității de Vest din Timișoara, Marilen Pirtea, trimitea invitația ca dezaterea publică între cei doi candidați la funcția de președinte al României ar trebui să aibă loc la Timișoara, pământul unde, în urmă cu 25 de ani au murit oameni pentru democrație și libertate, astăzi, edilul Sibiului, Klaus Iohannis, a acceptat ”provocarea” și a anunțat că este dispus să vină la Timișoara pentru această dezbatere.

”Este nevoie de o dezbatare publică între mine şi domnul Ponta. Am primit cu bucurie invitaţia Universităţii de Vest din Timişoara şi mi s-ar părea un lucru excepţional de bun ca această întâlnire să aibă loc la Timişoara, după 25 de ani de la Revoluţie. Mi se pare foarte potrivit pentru o dezbatere. Este nevoie ca dezbaterea să aibă loc undeva unde toată media are aceces în mod egal, unde toate condiţiile sunt de aşa natură că nu poate fi bănuit vreun candidat sau altul de vreun avantaj ilegitim”, a declarat astăzi Klaus Iohannis.

Rămâne de văzut dacă și prezidențiabilul PSD, Victor Ponta are ”amabilitatea” să accepte invitația UVT, cunoscut fiind faptul că social-democratul nu este între cei mai iubiți politicieni, în Banat.